钦定古今图书集成/方舆汇编/职方典/第1440卷 > 《南山诗》江水清
## 钦定古今图书集成/方舆汇编/职方典/第1440卷 > 《南山诗》江水清

南山拔地森奇峰，嶙峋怪石蟠虬龙。巨灵夜半擘山
腹，幻出岩窦相玲珑。阴阴石罅滴琼液，拂拂洞户生
天风。宸章炳炳神物护，数碑零落苍苔封。稚川飞升
岁月久，丹灶冷灰留遗踪。晓猿夜鹤自惊恐，朝岚夕
霭常溟濛。朅来假守困朱墨，若寻胜概苦无从。公馀
乘兴一登览，万象献奇来无穷。金茎濯露素秋节，清
凉不与人世同。凭虚孤笑岸巾帻，收拾爽气归胸中。
俗驾自怜难久驻，还作泠然御风去。太息真仙杳不
逢，碧云暮合锁长空。